דניאל לוין

דניאל מארק לוין (באנגלית: Daniel "Danny" Mark Lewin‏; 14 במאי 1970 – 11 בספטמבר 2001) היה קצין בוגר סיירת מטכ"ל, מדען מחשבים ויזם עסקי ישראלי-אמריקאי, מייסדה של חברת "אקאמאי טכנולוגיות". הוא נמנה עם הנרצחים בפיגועי 11 בספטמבר, ונחשב לקורבן הראשון במתקפה כאשר הסתער על אחד החוטפים במהלך השתלטותם על אחד המטוסים שנחטפו. לוין נולד בדנוור שבקולורדו, ארצות הברית. הוא עלה לישראל עם הוריו בגיל 14, וגדל בירושלים. את שירותו הצבאי עשה בסיירת מטכ"ל והשתחרר כקצין בדרגת סרן. לאחר שחרורו החל ללמוד בטכניון לימודי תואר ראשון במתמטיקה ובמדעי המחשב ובמקביל עבד במעבדת המחקר של IBM בחיפה באימות תוכנה. בשנת 1996 החל בלימודי דוקטורט במדעי המחשב באוניברסיטת MIT במסצ'וסטס. בעת לימודיו ב-MIT, עסק לוין בתורת הסיבוכיות ובאלגוריתמים. אחת מעבודותיו עסקה באלגוריתמים לניהול התעבורה ברשת האינטרנט ופיזור העומס על שרתים. באותה תקופה, עם ההתפתחות המהירה של האינטרנט, נוצרו בצמתים שונים ברשת פקקי תנועה וקשיים בהעברת הנתונים. כתוצאה מכך אמינות האתרים הייתה נמוכה והם נטו לקרוס בקלות. תקשורת בין-יבשתית סבלה מקשיים גדולים. לוין פיתח אלגוריתם שבעזרתו, כך האמין, ניתן יהיה לפתור את הבעיה. יחד עם הפרופסור למתמטיקה שימושית תום לייטון החל לפתח ולדחוף את הרעיון באופן מסחרי. השניים הגישו את הצעתם לתחרות תוכניות עסקיות שערכה האוניברסיטה אך לא הצליחו להגיע לשלב הסופי. לוין לקח חופשה מלימודיו והלוואה של 20 אלף דולר, ויחד עם לייטון הקימו ב-1998 את חברת "אקאמאי", שם שפירושו "תיחכום" בשפת תושבי האי הוואי. לייטון כיהן כמדען הראשי ולוין כסמנכ"ל הטכנולוגיה. "אקאמאי" התמודדה עם בעיות התעבורה ברשת באמצעות הקמת שרתים של החברה ברחבי העולם. כך, הגולשים המקומיים לא צריכים להתחבר לשרתים מרוחקים אלא לשרתים בארצותיהם, שיקושרו לשרתים המרוחקים בקווים מהירים, מה שיאיץ את התקשורת בצורה משמעותית. בשיא "בועת הדוט-קום", באוקטובר 1999 הונפקה החברה, וכבר ביום המסחר הראשון עלו מניותיה פי חמישה ויותר. מחיר המניה הגיע לשיא של 345 דולר. באותה תקופה נחשב לוין לאחד הישראלים העשירים בעולם עם הון בשווי של כ-3 מיליארד דולר. גם לאחר הירידה התלולה בשווי המניה במשבר מניות הטכנולוגיה במרץ 2000, היה לוין אחד האנשים הצעירים העשירים בתבל. החברה נחשבת עד היום לאחת מהמובילות בתחומה, כאשר בין לקוחותיה נמצאות מיקרוסופט, אמריקה און ליין, יאהו!, פייסבוק וגוגל. לוין נרצח במהלך חטיפתה של טיסה 11 של אמריקן איירליינס מבוסטון ללוס אנג'לס, שרוסקה לתוך המגדל הצפוני של מגדלי התאומים במתקפת הטרור על ארצות הברית ב-11 בספטמבר 2001, כשהיה בדרך לוועידת אינטרנט ופגישה עם לקוחות. הוא ככל הנראה נרצח בידי אחד החוטפים עוד במהלך ההשתלטות על המטוס בניסיון לסכל את החטיפה, לאחר שהסתער על אחד מהחוטפים. במזכר של מנהל התעופה הפדרלי של ארצות הברית שפורסם בשנת 2002, צוין שככל הנראה גרונו שוסף על ידי המחבל סטאם א-סוקמי, שישב במושב שמאחוריו במחלקת העסקים. לוין נחשב לקורבן הראשון של מתקפת הטרור ב-11 בספטמבר. לוין היה בן 31 במותו. השאיר אחריו אישה ושני בנים. כיכר סמוכה לבניין מדעי המחשב ב-MIT קרויה על שמו, וכן פרס למאמר סטודנטים מצטיין בכנס STOC, הכנס בו התפרסמה עבודתו על ביזור מידע באינטרנט. מדיה וקבצים בנושא דניאל לוין בוויקישיתוף דניאל לוין, באתר dblp דניאל לוין, באתר ResearchGate דף זיכרון בחברת אקאמאי שהיה בין מקימיה המאמר ממנו צמח הרעיון לחברת אקאמאי רן דגוני, ‏דני לוין, המייסד של אקאמאי ובוגר הטכניון, ברשימת העשירים הצעירים, באתר גלובס, 3 באפריל 2001 דברים לזכרו בעת הכרזת הפרס על שמו מאת טום לייטון ynet, הספד לחבר, באתר ynet, 5 בספטמבר 2002 אביגיל לושי, נאבק לבד בחוטפים: הגיבור הישראלי ב-11/9, באתר ynet, 10 בספטמבר 2011 חנן גרינווד, סיפורו של הלוחם בסיירת מטכ"ל שהפך להרוג הראשון באסון התאומים, באתר ישראל היום, 10 בספטמבר 2021 דניאל לוין, באתר "Find a Grave" (באנגלית) מרדכי חיימוביץ, ‏"כוכב נפל מהשמיים": הקורבן הראשון של מתקפת הטרור הגדולה בהיסטוריה, באתר מעריב אונליין, 20 ביוני 2020 חנן גרינווד, סיפורו של הלוחם בסיירת מטכ"ל שהפך להרוג הראשון באסון התאומים, באתר www.israelhayom.co.il, ‏2021-09-10 חיים הנדוורקר, דני ניסה לעצור אותם. זה הטבע שלו, באתר הארץ, 15 בספטמבר 2006 רן דגוני, ‏דני לוין, המייסד של אקאמאי ובוגר הטכניון, ברשימת העשירים הצעירים, באתר גלובס, 3 באפריל 2001